ประกาศคณะกรรมการประมงประจำจังหวัดนครสวรรค์ เรื่อง กำหนดเขตพื้นที่รักษาพันธุ์สัตว์น้า พ.ศ. 2563
ประกาศคณะกรรมการประมงประจำจังหวัดนครสวรรค์
เรื่อง กำหนดเขตพื้นที่รักษาพันธุ์สัตว์น้ำ
พ.ศ. ๒๕๖๓
 

โดยที่เป็นการสมควรปรับปรุงประกาศจังหวัดนครสวรรค์ เรื่อง กำหนดบริเวณบึงบอระเพ็ดเป็นประเภทที่รักษาพืชพันธุ์และกำหนดเครื่องมือที่อนุญาตให้ใช้ทำการประมง
ลงวันที่ ๑๓ พฤศจิกายน ๒๕๑๕ เนื่องจากประกาศดังกล่าวกำหนดให้พื้นที่บางส่วนของที่รักษาพันธุ์สามารถทำการประมงได้ด้วยเครื่องมือบางชนิด ซึ่งขัดกับความในมาตรา ๕๖ แห่งพระราชกำหนดการประมง
พ.ศ. ๒๕๕๘ ที่กำหนดห้ามมิให้ทำการประมงในเขตพื้นที่รักษาพันธุ์สัตว์น้ำ ดังนั้น จึงสมควรปรับปรุงประกาศฯ ให้มีความสอดคล้องกับข้อกฎหมายที่ใช้บังคับในปัจจุบัน
ประกอบกับความในมาตรา ๕๖ แห่งพระราชกำหนดการประมง พ.ศ. ๒๕๕๘ บัญญัติห้ามมิให้ผู้ใดจับสัตว์น้ำในเขตพื้นที่รักษาพันธุ์สัตว์น้ำตามที่รัฐมนตรีหรือคณะกรรมการประมงประจำจังหวัดโดยอนุมัติรัฐมนตรีประกาศกำหนด

อาศัยอำนาจตามความในมาตรา ๒๘ วรรคหนึ่ง (๓) ประกอบมาตรา ๕๖ แห่งพระราชกำหนดการประมง พ.ศ. ๒๕๕๘ คณะกรรมการประมงประจำจังหวัดนครสวรรค์
โดยอนุมัติรัฐมนตรีว่าการกระทรวงเกษตรและสหกรณ์ออกประกาศไว้ ดังต่อไปนี้

ข้อ ๑ ให้ยกเลิกประกาศจังหวัดนครสวรรค์
เรื่อง กำหนดบริเวณบึงบอระเพ็ดเป็นประเภทที่รักษาพืชพันธุ์และกำหนดเครื่องมือที่อนุญาตให้ใช้ทำการประมง
ลงวันที่ ๑๓ พฤศจิกายน ๒๕๑๕

ข้อ
๒ ให้ที่จับสัตว์น้ำบึงบอระเพ็ด บริเวณท้องที่ตำบลกลางแดด
ตำบลปากน้ำโพ ตำบลแควใหญ่ ตำบลเกรียงไกร ตำบลพระนอน
อำเภอเมืองนครสวรรค์ จังหวัดนครสวรรค์ ตามแผนที่แสดงแนวเขตบริเวณที่กำหนดแนบท้ายประกาศนี้
เป็นเขตพื้นที่รักษาพันธุ์สัตว์น้ำ

ข้อ ๓[๑] ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ประกาศ ณ
วันที่ ๑๙ มีนาคม พ.ศ. ๒๕๖๓
อรรถพร สิงหวิชัย
ผู้ว่าราชการจังหวัดนครสวรรค์
ประธานกรรมการประมงประจำจังหวัดนครสวรรค์
[เอกสารแนบท้าย]

๑.
แผนที่ท้ายประกาศคณะกรรมการประมงประจำจังหวัดนครสวรรค์ เรื่อง
กำหนดเขตพื้นที่รักษาพันธุ์น้ำ พ.ศ. ๒๕๖๓

(ดูข้อมูลจากภาพกฎหมาย)







ชญานิศ/ธนบดี/จัดทำ
๑๔ สิงหาคม ๒๕๖๓

สุภาทิพย์/ตรวจ
๑๔ สิงหาคม ๒๕๖๓

[๑] ราชกิจจานุเบกษา
เล่ม ๑๓๗/ตอนพิเศษ ๑๓๔ ง/หน้า ๓๔/๘ มิถุนายน ๒๕๖๓